《题王诜烟江叠嶂图用苏轼诗韵》
清代·弘历

智者乐水仁乐山，何殊过眼观云烟。千年艺苑留佳话，要因论世然乎然。

驸马都尉戚里贵，乃厌声色耽林泉。兴来宝绘破醉墨，苍厓秀入秋云川。

将军金碌宝陁状，眼空当代心追前。胸中丘壑具粉本，不期其法全其天。

玉堂学士眉山老，横排硬语出瑰妍。骊珠落落倾栲栳，暖玉霭霭生蓝田。

触遌当道禁，所作愈使膻芗绵后五百年。诗如阳羡入卷秀以丽，图如玉局落笔便而娟。

此诗此图真恰当，抚掌三绝顿令忘食眠。尤物更喜得奇遇，琅邪元美人中仙。

品评离合豁法眼，使我遐想定国元本求无缘。

中丞三叹烟江幻，即今我复赓其篇。